  Виталий Пронин Журналистъёсын пумиськылӥз Кун Кенешысь Тазалыкез утёнъя, демографияя но семья ужпумъёсъя ялан ужась комиссилэн кивалтӥсез С. Кривилёва. Светлана Кривилёва верамъя, 2015-тӥ арын Кун Кенешын 60-лэсь ятыр законъёслы проектъёс учкыны чакламын, со кылем арын мындагес ик луэ. Пӧлысьтызы тросэз герӟаськемын калыклэсь улон-вылонзэ ӟечомытонэн. Кылсярысь, элькунысьтымы ог 30-40 сюрс адямиос куд-ог сиён-юонъёсты 10 процентлы ичигес дунын басьяны быгатозы. - Кылдытыны чакламын нимысьтыз электрон картаос, - пусйиз Светлана Петровна. - Соосты люкылозы ёрмыса улӥсьёслы - семьяысь адямилы быдэ доход улыны чаклам минимумлэсь ичигес ке. Шаерамы 16 сюрс пала трос нылпи будэтӥсь семьяос, ог 80 процентэз ёрмыса улӥсьёс пӧлы пыро. Электрон картаос сётэмын луозы куд-ог пенсионеръёслы, оген пинал будэтӥсьёслы но мукет. Та списокъёс кылдытӥськозы калыкез утёнэн вырись ёзъёс пыр. Электрон картаос нырысь ик сётӥськозы арлы. Соосты кутыны луоз куд-ог магазинъёсын. Сиён-юонлы дунъёсты 5 процентлы кулэстоз ачиз лавка, эшшо 5 процентэз берыктӥськоз элькун бюджетысь. Элькун чакласа возёз эмъюмъёслы дунъёсты но. Россиын али вераськонъёс вань, льгота чотын подова висъянэн вырыны кутскозы нимаз адямиослэн луись аптекаос но. Нош сакыр диабетэн, астмаен но мукет социальной висёнъёсын курадӟисьёс, ас уксёенызы эмъюм басьтыку, солэсь ӝыны дунзэ ке но кун берыктыны чакла. Та ужпумъёсты матысь дыре эскерозы Москваын, отчы пыриськоз С. Кривилёва но.Элина Кумачёва Теги: Ижкар транспорт  